Christian Schmidt

Hans Christian Friedrich Schmidt (sündinud 26. augustil 1957 Obernzennis) on Saksamaa poliitik (CSU), alates 1. augustist 2021 ÜRO Kõrgeim Esindaja Bosnia ja Hertsegoviinas. 
Aastatel 1990–2021 oli ta Liidupäeva liige Fürthist, aastatel 2005–2013 parlamentaarne riigisekretär Saksamaa Liitvabariigi kaitseministeeriumis. 
Detsembrist 2013 kuni 17. veebruarini 2014 oli ta Saksamaa Liitvabariigi majanduskoostöö ja arengu ministeeriumi parlamentaarne riigisekretär ning aastatel 2014–2018 Saksamaa toitlustus- ja põllumajandusminister.
Haridus ja amet.
Pärast Georg-Wilhelm-Stelleri Gümnaasiumi lõpetamist Bad Windsheimis 1976 läbis sõjaväeteenistuse. 1977. aastal lõpetas Schmidt õigusteaduse õpingud Erlangis ja Lausanne'is, kus sooritas 1982. aastal esimese ja aastal 1985 teise riigieksami juuras. Alates 1985 on ta litsentseeritud advokaat. Alates novembrist 2005 on litsents peatatud seoses parlamentaarse riigisekretäri ametipostile asumisega.
Parteiline ja ühiskondlik tegevus.
Schmidt astus õpilasena 1973 Junge Unioni (JU), 1976. aastast alates kuulub CSU-sse. 1980–1982 oli ta JU Neustadt an der Aschi piirkonna esimees ja 1982–1991 JU Mittelfrankeni piirkonna esimees.
Schmidt oli 1989–1993 ja on alates 1999 CSU piirkondliku juhatuse liige. Alates 1999 on ta ka CSU Fürth-Stadti piirkonna esimees. Schmidt on CSU välis-, julgeoleku- ja Euroopa poliitika töögrupi (ASP) piirkondlik esimees ja alates maist 2010 CSU Evangeelse Töörühma (EAK) piirkondlik esimees. Mais 2011 sai temast veel CDU/CSU Evangeelse Töörühma esimees.
Alates 8. oktoobrist 2011 on Schmidt CSU aseesimees.
Ta on ka SA Saksa-Atlandi Assotsiatsiooni (Deutsch Atlantische Gesellschaft e.V.) president, Kristliku Juudi Koostöö Ühingu (Gesellschaft für Christlich-Jüdische Zusammenarbeit) liige, Saksa-Tšehhi Foorumi koordineerimisnõukogu liige ning CSU Evangeelse Töörühma Mittelfrankeni piirkonna esimees.
Schmidt on Rahvusvahelise Rahuoperatsioonide Keskuse järelevalve nõukogu (Aufsichtsrat des Zentrums für Internationale Friedenseinsätze gemeinnützige GmbH (ZIF)) liige, SED diktatuuri uurimise fondi (Stiftung zur Aufarbeitung der SED-Diktatur) nõukogu liige, Saksa Rahuuuringute Fondi (Deutsche Stiftung Friedensforschung) nõukogu liige, Kaitse- ja Julgeolekupoliitika Ühingu (Gesellschaft für Wehr- und Sicherheitspolitik e.V.) kuratooriumi liige ning Ameerika Juudi Komitee (American Jewish Committee e.V.) nõuandekomisjoni liige. Ta on ka SA HELP – abi eneseabiks (HELP – Hilfe zur Selbsthilfe e.V.) juhatuse auliige.
Schmidt on Münchenis asuva Gebirgstruppe sõprade seltsi liige.
Töö.
1984–1990 oli Schmidt oma kodukoha Obernzenni vallavolikogu liige ja samal ajal ka Neustadt an der Arsch – Bad Windscheimi maakonna volikogu liige.
Alates 1990 on Schmidt Saksa Bundestagi liige. 2002–2005 oli ta CDU/CSU fraktsiooni kaitsetöörühma esimees ja samaaegselt fraktsiooni pressiesindaja kaitsepoliitika küsimustes. 1994–1998 oli ta Saksa-Iisraeli ja 1998–2005 Saksa-Briti parlamendirühma esimees. Saksamaa välisminister kutsus ta 1997 Saksa-Tšehhi Foorumi nõustajate hulka.
Christian Schmidt on Fürthi valimisringkonna kandidaadina alati otse Bundestagi valitud. 2009. aasta valimistel kogus ta 43,3% häältest.
Juunis 2021 teatas Schmidt, et ei kandideeri 2021. aasta septembri valimistel ja lahkub peale ametiaja lõppu aktiivpoliitikast.
Jaanuaris 2021 nimetas Saksamaa valitsus ta kõrgeimaks esindajaks Bosnia ja Hertsegoviinas. 27. mail 2021 lahkus ametist senine esindaja, austerlane Valentin Inzko, Schmidt astus ametisse 1. augustil 2021.